Bill Meléndez

José Cuauhtémoc ”Bill” Meléndez (15. marraskuuta 1916 Hermosillo, Sonora, Meksiko – 2. syyskuuta 2008 Santa Monica, Kalifornia, Yhdysvallat)Margalit Fox: Bill Melendez, ‘Peanuts’ Animator, Dies at 91  The New York Times 4.9.2008. Viitattu 5.11.2015. oli meksikolaissyntyinen yhdysvaltalainen animaattori ja elokuvaohjaaja. Hän on tehnyt Charles M. Schulzin Tenavat-sarjakuvaan perustuneet piirrosanimaatiot. Kaikki Tenavat-animaatiot vuoteen 2006 saakka tehtiin Melendézin studiolla. Hän osallistui niistä jokaisen tekemiseen ja ohjasi vuoteen 1973 asti itse kaikki televisioanimaatiot sekä neljä pitkää elokuvaa. Hän myös ääninäytteli Ressua ja Kaustista kaikissa elinaikanaan tehdyissä animaatioissa.

Meléndez sai seitsemän Emmy-palkintoa ja oli kaikkiaan ehdolla Emmyn saajaksi 26 kertaa.Bill Melendez  Emmys.com. Viitattu 5.11.2015. Hän oli kerran myös Oscar-ehdokkaana. Hän ohjasi ja tuotti uransa aikana yli tuhat mainosta ja muuta animaatiota.Peanuts' animator Melendez dies  BBC 4.9.2008. Viitattu 5.11.2015.

Elämä
 Animaattori 
Meléndezin isä oli Meksikon armeijan upseeri. Hän nimesi poikansa historiallisen asteekkihallitsija Cuauhtémocin mukaan. Meléndezin perhe muutti vuonna 1928 Yhdysvaltoihin Arizonaan ja myöhemmin Los Angelesiin. Hän opiskeli Los Angelesissa toimineessa Chouinard Art Institute -taidekoulussa. Meléndez sai vuonna 1939 työpaikan animaattorina Walt Disney Studios -animaatiostudiolta. Hän osallistui Disneyllä muun muassa elokuvien Pinocchio, Fantasia, Bambi ja Dumbo sekä Mikki Hiiri- ja Aku Ankka -lyhytpiirrettyjen tekemiseen.Solomon 2012, s. 16.

Meléndez lähti Disneyltä osallistuttuaan vuonna 1941 Disneyn animaattorien katkeraan lakkotaisteluun. Hän työskenteli sen jälkeen Leon Schlesinger Productions -tuotantoyhtiössä, joka siirtyi pian osaksi Warner Bros. -studiota, ja osallistui Väiski Vemmelsääri- ja Repe Sorsa -piirrettyjen tekemiseen. Vuodesta 1948 alkaen hän työskenteli UPA-studiolla. Hän oli mukana tekemässä Gerald McBoing-Boing -nimistä lyhytanimaatiota, joka voitti vuonna 1951 parhaan lyhytanimaation Oscarin. Meléndez perusti lopulta oman animaatiostudion Bill Melendez Productionsin vuonna 1964.

 Ohjaaja 
Meléndez joutui alkujaan tekemisiin Tenavien kanssa ohjatessaan vuodesta 1959 alkaen sarjan lyhyitä animaatiopätkiä Ford Falcon -auton televisiomainoksiin Fordin käynnistäessä Tenavien hahmoja hyödyntäneen mainoskampanjan.Solomon 2012, s. 10–12. Meléndez työskenteli tuolloin Playhouse Pictures -nimiselle studiolle, jolta Ford tilasi mainoksensa. Tämä oli ensimmäinen kerta, kun Tenavien hahmot animoitiin.Charlie Brown Specials  EmmyTVLegends.com. Viitattu 12.3.2016. Kun Lee Mendelson vuonna 1963 tuotti Charles M. Schulzista kertoneen dokumentin, Meléndeziä pyydettiin toteuttamaan siihen animaatio-osuudet. Varsinaisesti Tenavat-animaatioiden tarina alkoi vuonna 1965 CBS-kanavalle tehdystä ja Meléndezin ohjaamasta televisiospesiaalista Jaska Jokusen joulu, joka voitti Emmy-palkinnon.

Meléndez ohjasi pitkään itse kaikki Tenavat-animaatiot, mutta studionsa tuotantojen lisäännyttyä hänen oli siirrettävä televisioanimaatioiden ohjaaminen alaisilleen Jaska Jokusen kiitospäivästä (1973) alkaen.Solomon 2012, s. 26. Hän oli kuitenkin mukana jokaisen Tenavat-animaation suunnittelussa kuolemaansa asti. Animaattorina Meléndez halusi aina itse piirtää vähintään yhden kohtauksen jokaiseen studionsa animaatioonSolomon 2012, s. 27.. Meléndez tuotti myös ensimmäiset animaatioversiot sarjakuvista Karvinen (1983) ja Cathy (1987), ja ne molemmat palkittiin Emmyllä. Samoin hänen vuonna 1979 televisioon ohjaamansa animaatioversio C. S. Lewisin romaanista Velho ja leijona palkittiin kahdella Emmyllä.Bill Melendez, 91; Award-Winning 'Peanuts' Animator  The Washington Post 4.9.2008. Viitattu 5.11.2015.

Vaikka Charles Schulz virallisesti käsikirjoitti kaikki Tenavat-animaatiot itse, hän antoi Meléndezin täydentää käsikirjoituksia omilla ideoillaan. He pysyivät läheisinä ystävinä Schulzin vuonna 2000 tapahtuneeseen kuolemaan asti. Meléndez ja Lee Mendelson tuottivat vielä Schulzin kuoleman jälkeen ABC:lle neljä Tenavat-animaatiota vuosina 2002–2006, mutta niitä ei tehty enää Meléndezin omalla studiolla vaan korealaisella studiolla.Solomon 2012, s. 41, 43. Lisäksi Meléndez ääninäytteli kaikissa Tenavat-piirretyissä Ressu-koiran ja Kaustinen-linnun ääntelyitä. Omalaatuiset äänet saatiin aikaan pyörittämällä ääninauhaa moninkertaisella nopeudella.

Televisiopiirrettyjen ohella Meléndez ohjasi teatterilevityksessä olleet pitkät animaatioelokuvat Eläköön, Jaska Jokunen! (1969), Ressu lähtee maailmalle (1972), Dick Deadeye, or Duty Done (1975), Kisa on kova, Jaska Jokunen (1977) ja Hyvää matkaa Jaska Jokunen (1980). Näistä Eläköön, Jaska Jokunen! sai Oscar-ehdokkuuden parhaasta alkuperäisestä musikaalisävellyksestä, ja myös Meléndez nimettiin ehdokkuudessa yhden laulun sanoittajanaBill Melendez  Academy Awards® Database. Viitattu 5.11.2015..

Meléndez eläköityi lähes 90-vuotiaana ja kuoli kaksi vuotta myöhemmin. Hänen studionsa on edelleen toiminnassa. Vuonna 2015 valmistuneessa Tenavat-elokuvassa käytettiin Ressun ja Kaustisen ääninä arkistoäänityksiä Meléndezistä esittämässä hahmoja.

Katso myös
Luettelo Tenavat-animaatioista

Lähteet
Charles Solomon: The Art and Making of Peanuts Animation. Chronicle Books, San Francisco 2012.

Viitteet

Aiheesta muualla

Bill Meléndezin videohaastattelu vuodelta 2001 EmmyTVLegends.com
Bill Melendez Productions -studion kotisivu

Luokka:77.4 Elokuvataide
Luokka:Yhdysvaltalaiset animaattorit
Luokka:Yhdysvaltalaiset elokuvaohjaajat
Luokka:Yhdysvaltalaiset ääninäyttelijät
Luokka:Primetime Emmy -palkinnon saajat
Luokka:Amerikanmeksikolaiset
Luokka:Vuonna 1916 syntyneet
Luokka:Vuonna 2008 kuolleet